Line Barfod (EL), 2003-09-04:
Som nogle måske opdagede, da de ankom i morges, stod der nogle arbejdsløse udenfor for at gøre opmærksom på, at de arbejdsløse bliver trykket af Bodum, fordi de bliver brugt som tvangsaktiverede kontanthjælpsmodtagere til at udføre arbejde, der tidligere er blevet udført som ordinært arbejde.
For seks uger siden stillede jeg nogle ret præcise spørgsmål til beskæftigelsesministeren.
Baggrunden var det misbrug, der finder sted i mindst otte kommuner, hvor omkring 100 kontanthjælpsmodtagere monterer og pakker Bodums produkter.
De udfører ordinært arbejde, men de får ikke løn, de får ikke feriepenge, og de har ingen faglige rettigheder.
Det er endda så galt, at nogle har oplevet, at de tidligere arbejdede på ordentlige vilkår for Bodum.
Der var en, der havde en selvstændig virksomhed som underleverandør, men Bodum opsagde ham.
Og da han derefter kom på kontanthjælp, blev han tvangsaktiveret og skulle lave nøjagtig det samme arbejde, men nu bare kun for kontanthjælp.
Jeg synes, det skulle være nemt at tage stilling til for beskæftigelsesministeren, men den 2. maj kom der et foreløbigt svar, som skulle følges op, fordi Arbejdsmarkedsstyrelsen først skulle indhente de relevante oplysninger fra de otte kommuner.
Og svaret er endnu ikke kommet.
Så vidt jeg har forstået på det, der har stået i pressen, hænger det sammen med, at kommunerne i første omgang ikke var i stand til at give de korrekte oplysninger.
Så her seks uger efter har vi stadig ikke kunnet få et svar.
Er Bodums misbrug af aktiveret arbejdskraft ulovlig?
Og jeg vil også gerne høre ministerens holdning til, om det er rimeligt, for efter Enhedslistens mening er svaret helt klart.
Det er fuldstændig urimeligt, at Bodums ejere fra deres bolig i Schweiz kan skumme fløden af de tvangsaktiveredes arbejdskraft.
Og hvis det ikke er ulovligt i dag, så skal det blive det.
Denne sag afslører med al ønskelig tydelighed, at aktivering i kommunale produktionshuse meget ofte fungerer som rene aktiveringsfabrikker.
Ordinære arbejdspladser erstattes af billig arbejdskraft.
Når det forslag, der bliver behandlet her og bliver vedtaget af et flertal om lidt,
træder i kraft, skal arbejdet på aktiveringsfabrikkerne herefter kaldes vejledning og opkvalificering.
Men hvad opkvalificering i at montere og pakke bodumkander består i, det skal man vist være borgerlig politiker for at forstå.
Samtidig vil den udvidede adgang til virksomhedspraktik åbne nye muligheder for, at såvel private som offentlige arbejdsgivere kan få stillet gratis arbejdskraft til rådighed. Vi har altså at gøre med et forslag, som ikke alene handler om misbrug af arbejdsløse, som holdes i udsigtsløs tvangsaktivering, men også om en trussel mod de mennesker, der i dag arbejder i et lavtlønnet job og risikerer at blive erstattet af tvangsaktiverede, der er endnu billigere i drift.
Under afslutningsdebatten i går stillede vi fra Enhedslistens side nogle spørgsmål til Socialdemokraternes politiske ordfører, hr. Frank Jensen, og hr. Frank Jensen sagde, at Socialdemokraterne er imod aktiveringsfabrikker.
Derfor vil jeg jo gerne høre, hvad Socialdemokraterne vil gøre for at sikre, at aktiveringsfabrikkerne bliver lukket, i stedet for at der bliver flere af dem, sådan som »Fire i arbejde« jo åbner for.
Hvad vil Socialdemokraterne rent faktisk gøre for at sikre sig, at vi får stoppet aktiveringsfabrikkerne, så tvangsaktiverede ikke længere bliver sat til at lave ordinært arbejde for kontanthjælp og uden ordentlige rettigheder?